Document ID: 32003R0806

Rådets forordning (EF) nr. 806/2003
af 14. april 2003
om tilpasning til i afgørelse 1999/468/EF af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter vedtaget af Rådet efter høringsproceduren (kvalificeret flertal)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 36, 37 og 133,
under henvisning til forslag fra Kommissionen(1),
under henvisning til udtalelse fra Europa-Parlamentet(2),
under henvisning til udtalelse fra Det Økonomiske og Sociale Udvalg(3), og
ud fra følgende betragtninger:
(1) Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(4), har erstattet afgørelse 87/373/EØF(5).
(2) I henhold til Rådets og Kommissionens erklæring(6) til afgørelse 1999/468/EF bør bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i henhold til afgørelse 87/373/EØF, justeres for at bringe dem i overensstemmelse med artikel 3, 4 og 5 i afgørelse 1999/468/EF.
(3) I erklæringen angives, hvordan udvalgsprocedurerne skal justeres automatisk, hvis det ikke berører udvalgets karakter i henhold til basisretsakten.
(4) De frister, der er fastsat i de bestemmelser, som skal justeres, bør fortsat være gældende. Hvis der ikke er fastsat en præcis frist for at fastsætte gennemførelsesbestemmelserne, bør den fastsættes til tre måneder.
(5) Bestemmelser i retsakter, ifølge hvilke type I-udvalgsproceduren i henhold til afgørelse 87/373/EØF skal anvendes, bør derfor erstattes af bestemmelser, der henviser til rådgivningsproceduren, jf. artikel 3 i afgørelse 1999/468/EF.
(6) Bestemmelser i retsakter, ifølge hvilke type IIa- og IIb-udvalgsprocedurerne i henhold til afgørelse 87/373/EØF skal anvendes, bør derfor erstattes af bestemmelser, der henviser til forvaltningsproceduren, jf. artikel 4 i afgørelse 1999/468/EF.
(7) Bestemmelser i retsakter, ifølge hvilke type IIIa- og IIIb-udvalgsprocedurerne i henhold til afgørelse 87/373/EØF skal anvendes, bør derfor erstattes af bestemmelser, der henviser til forskriftsproceduren, jf. artikel 5 i afgørelse 1999/468/EF.
(8) Hensigten med denne forordning er udelukkende at tilpasse udvalgsprocedurerne. Navnene på de udvalg, som anvender disse procedurer, er om nødvendigt blevet ændret -
UDSTEDT FØLGENDE FORORDNING:
Artikel 1
For så vidt angår rådgivningsproceduren bringes de retsakter, der er omhandlet i bilag I, som angivet i bilag I, i overensstemmelse med de tilsvarende bestemmelser i afgørelse 1999/468/EF.
Artikel 2
For så vidt angår forvaltningsproceduren bringes de retsakter, der er omhandlet i bilag II, som angivet i bilag II, i overensstemmelse med de tilsvarende bestemmelser i afgørelse 1999/468/EF.
Artikel 3
For så vidt angår forskriftsproceduren bringes de retsakter, der er omhandlet i bilag III, som angivet i bilag III, i overensstemmelse med de tilsvarende bestemmelser i afgørelse 1999/468/EF.
Artikel 4
Henvisninger til bestemmelser i de retsakter, der er omhandlet i bilag I, II og III, betragtes som henvisninger til de pågældende bestemmelser som tilpasset ved denne forordning.
De henvisninger, der indsættes i denne forordning til udvalgenes tidligere benævnelser, skal forstås som henvisninger til de nye benævnelser.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 14. april 2003.

Labels: 10
15